**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.03.2025, ora 08.00 – 07.03.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.03.2025, ora 07.00**

**RÂURI**

**Debitele au fost în general staționare.**

S-au produs creșteri izolate de niveluri și debite pe unele râuri mici din zonele de munte ca urmare a cedării apei din stratul de zăpadă.

Debitele se situează la valori sub mediile multianuale lunare, cu coeficienți moduli cuprinși între 30-70%, mai mici (sub 30% din mediile lunare) pe râurile din bazinele hidrografice: Iza, Tur, Someș, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Caraș, Nera, Cerna, Vedea, Suceava, Buzău, Bârlad, Jijia, pe unii afluenți ai Jiului, Oltului, Argeşului și Trotușului.

Formațiunile de gheață (gheață la mal, pod de gheață) au fost în restrângere, diminuare și eliminare.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi relativ staționare.**

Sunt posibile creșteri izolate de niveluri și debite pe unele râuri mici din zonele de munte ca urmare a cedării apei din stratul de zăpadă.

Formațiunile de gheață (gheață la mal, pod de gheață) vor fi în restrângere, diminuare și eliminare.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 06-07.03.2025 **a fost staționar, având valoarea de 3800 m3/s,** sub media multianuală a lunii **martie (6700 m3/s).**

În aval de Porțile de Fier debitele vor fi în creștere pe sectorul Gruia–Vadu Oii și relativ staționare pe sectorul Brăila-Tulcea.

**Debitul la intrarea în ţară** (secţiunea Baziaş) **va fi staționar (3800 m3/s).**

În aval de Porţile de Fier debitele vor fi în scădere la Gruia și în creștere pe sectorul Calafat-Tulcea.

**2.** **Situaţia meteorologică în intervalul 06.03.2025, ora 09.00 –07.03.2025, ora 06.00**

**În ţară** vremea s-a menținut frumoasă și deosebit de caldă pentru prima decadă a lunii martie în toată țara (valori în general cu 10...16 grade peste mediile climatologice). Cerul a fost mai mult senin pe parcursul zilei și variabil noaptea, cu precădere în vest și nord-vest, iar vântul a suflat slab și moderat, cu ușoare intensificări la altitudini mari în Carpații Orientali și Meridionali și izolat în nordul Moldovei (viteze de 45...50 km/h). Este strat de zăpadă în cea mai mare parte a zonei montane, în diminuare față de intervalul anterior, acesta măsurând la ora 20, pe platformele stațiilor meteorologice, până la 94 cm în Masivul Ceahlău și până la 93 cm în Munții Vrancei. Temperaturile maxime, mai ridicate în general cu 3...5 grade față de ziua precedentă, s-au încadrat între 14 grade la Gura Portiței și 23 de grade la Gurahonț, Vărădia de Mureș, Bozovici, Pătârlagele și Târgu Ocna, iar la ora 6 valorile termice erau cuprinse între -7 grade la Miercurea Ciuc și 15 grade la Șiria. S-a semnalat ceață la sfârșitul nopții izolat în depresiunile din estul Transilvaniei.

**La Bucureşti** vremea s-a menținut frumoasă și deosebit de caldă pentru această perioadă. Cerul a fost mai mult senin, iar vântul a suflat slab până la moderat. Temperatura maximă, mai ridicată decât în ziua precedentă, a fost de 21 de grade (cu 13 grade peste media climatologică a datei), iar la ora 6 se înregistrau -2 grade la stația meteo Băneasa, 1 grad la Afumați și 3 grade la Filaret.

**3. Prognoza meteorologică în intervalul 07.03.2025, ora 09.00-08.03.2025, ora 9.00**

**În ţară** vremea va fi frumoasă, iar valorile termice diurne cu mult mai ridicate decât în mod caracteristic acestei date (în general cu 10...13 grade peste media climatologică). Temperaturile maxime se vor încadra între 15 și 23 de grade, iar cele minime vor fi cuprinse între -6 și 6 grade, mai scăzute în depresiunile din estul Transilvaniei spre -9 grade, dar și mai ridicate în Dealurile de Vest spre 10 grade. Cerul va fi variabil, iar vântul va sufla slab și moderat, cu ușoare intensificări în sudul Banatului. Dimineața și noaptea, izolat în zonele joase vor fi condții de ceață.

**La Bucureşti** vremea va fi frumoasă, iar valorile termice diurne cu mult mai ridicate decât în mod caracteristic acestei date (10...11 grade peste media climatologică). Temperatura maximă va fi 19...21 de grade și cea minimă va fi de -2...2 grade. Cerul va fi variabil, iar vântul va sufla slab până la moderat.

***II. CALITATEA APELOR***

**Pe Marea Neagră**

**A.B.A. Dobrogea Litoral** revine cu informații despre poluarea cu produs petrolier (turtițe) de pe plaja Belona din Eforie Nord, jud. Constanţa, din data de 04.03.2025.

S.G.A. Constanţa a intervenit pentru curăţarea zonei de plajă afectată cu 8 muncitori și 1 utilaj (încărcător frontal).

Dupa curăţare, în zona afectată s-a intervenit cu 1 utilaj specializat în ecologizare. În urma intervenţiei acestuia s-a colectat o cantitate de cca 400 kg amestec de nisip cu reziduuri petroliere. Acestea au fost ulterior colectate si transportate de către SC OIL DEPOL SRL, în vederea neutralizării.

În data de 06.03.2025 operaţiunea de depoluare a fost finalizată.

Pe râurile interioare și pe fluviul Dunărea nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia pentru Protecţia Mediului** **Dâmbovița** informează că în data de 06.03.2025, la ora 13:41, a izbucnit un incendiu în celula 2 a depozitului de deșeuri nepericuloase din comuna Aninoasa, județul Dâmbovița (operator Supercom S.A.). Au ars cu degajare moderată de fum deșeuri de pe o suprafață de 10 mp. Supercom S.A. a transmis o notificare că în data de 06.03.2025, începând cu ora 10:00, se va interveni prin săpături în celula 2, existând posibilitatea reactivării focarului de incendiu şi necesitatea intervenției I.S.U. Dâmbovița. Se va reveni cu informații.

**A.P.M. Timiș** informează că în data de 06.03.2025, în intervalul orar 10:30-10:45, s-a produs o poluare a aerului cu 631 mc de gaze în urma coroziunii colectorului de distribuţie gaze LTS Dezbenzinare Călacea-Sânnicolau Mare aparţinând operatorului Expert Petroleum (a fost identificată o neetanşeitate în zona Nerău). **Măsuri:** s-a izolat în cel mai scurt timp posibil tronsonul de colector avariat şi au început lucrările de remediere. Colectorul a fost reparat cu forţe proprii prin montarea unei şarniere.

**Agenţia Naţională pentru Protecţia Mediului** informează că din rezultatele analizelor efectuate în data de 05.03.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile cu indicativele:** **B-10** (comuna Chiajna, jud. Ilfov), **BV-6** (municipiul Codlea), **IS-1** (municipiul Iași), **IS-6** (comuna Ungheni), **CJ-4** (municipiul Cluj-Napoca), **CJ-5** (municipiul Dej), **GR-1** (municipiul Giurgiu).

**2. În domeniul solului şi vegetaţiei**

**A.R.B.D.D. Tulcea:**

-informează că în data de 06.03.2025, în jurul orei 13:15, a izbucnit un incendiu de vegetație în zona Grindului Răducu, pe raza Districtului Ecologic Sulina, jud. Tulcea. Se va reveni cu informații;

-informează că în data de 06.03.2025, în jurul orei 13:30, a izbucnit un incendiu de vegetație în complexul Şontea-Fortuna, între lacurile Tătaru şi Tatarciuc, pe raza Districtului Ecologic Tulcea-Chilia, jud. Tulcea. Se va reveni cu informații;

-informează că în data de 06.03.2025, în jurul orei 14:00, a izbucnit un incendiu de vegetație în sud-vestul Lacului Ligheanca, pe raza Districtului Ecologic Tulcea-Chilia, jud. Tulcea. Se va reveni cu informații;

-informează că în data de 06.03.2025, în jurul orei 13:30, a izbucnit un incendiu de vegetație între sudul Lacului Fortuna şi Grindul Ciobănica, pe raza Districtului Ecologic Tulcea-Chilia, jud. Tulcea. Se va reveni cu informații;

-revine cu informații despre incendiul de vegetație semnalat în data de 05.03.2025, în jurul orei 13:30, în zona grindurilor Cherhănoi și Sulina, pe raza Districtului Ecologic Sulina, jud. Tulcea. Acesta a afectat o suprafață de cca 10 ha de stuf şi papură şi s-a stins de la sine în data de 05.03.2025, la ora 18:00;

-revine cu informații despre incendiul de vegetație semnalat în data de 05.03.2025, în jurul orei 18:15, în zona de vest a Canalului Crasnicol, pe raza Districtului Ecologic Murighiol-Sfântu Gheorghe, jud. Tulcea. Acesta a afectat o suprafață de cca 150 ha de stuf şi papură şi s-a stins de la sine în data de 06.03.2025, la ora 08:00;

-revine cu informații despre incendiul de vegetație semnalat în data de 05.03.2025, în jurul orei 14:30, pe malul stâng al Canalului Cocoş, pe raza Districtului Ecologic Murighiol-Sfântu Gheorghe, jud. Tulcea. Acesta a afectat o suprafață de cca 150 ha de stuf şi papură şi s-a stins de la sine în data de 06.03.2025, la ora 06:00;

-revine cu informații despre incendiul de vegetație semnalat în data de 05.03.2025, în jurul orei 06:30, în zona Golf Holbina-Canal Centură Holbina, pe raza Districtului Ecologic Murighiol-Sfântu Gheorghe, jud. Tulcea. Acesta a afectat o suprafață de cca 250 ha de stuf şi papură şi s-a stins de la sine în data de 06.03.2025, la ora 06:00.

**Garda Forestieră Râmnicu Vâlcea** informează că în data de 05.03.2025, la ora 13:40, s-a produs un incendiu în zona localității Tâmna, pe raza Ocolului Silvic Corcova, jud. Mehedinți. Acesta a afectat o suprafaţă de 3,58 ha de litieră și a fost stins în data de 05.03.2025, la ora 18:00, de către personalul silvic, pompierii militari, pompierii civili și polițiști.

**Agenţia pentru Protecţia Mediului** **Dâmbovița și G.N.M.-C.J.** **Dâmbovița** informează telefonic că în data de 06.03.2025, la ora 17:25, s-a produs o poluare cu 500 l de țiței a unei suprafețe de cca 130 mp de sol (pădure) din cauza coroziunii conductei O.M.V. Petrom de la Parc 2 Teiș la Depozit tratare Teiș în zona cantonului silvic 8 Teiș, la cca 30 m de strada Lacului din satul Teiș, comuna Șotânga. S-a oprit pomparea, s-a delimitat zona, s-au executat baraje de retenție, se va interveni pentru ecologizare. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA COMUNICARE ȘI DIGITALIZARE**